Povzetek revizijskega poročila   
Računovodski izkazi in pravilnost poslovanja Zavoda za zdravstveno zavarovanje Slovenije za leto 2020

Računsko sodišče je izvedlo revizijo računovodskih izkazov in pravilnosti poslovanja **Zavoda za zdravstveno zavarovanje Slovenije** (v nadaljevanju: zavod), ki je na podlagi Zakona o zdravstvenem varstvu in zdravstvenem zavarovanju nosilec in izvajalec obveznega zdravstvenega zavarovanja za območje Republike Slovenije.

**Cilja revizije** sta bila izrek mnenja o računovodskih izkazih zavoda za leto 2020, razen dela terjatev do zavezancev za neplačane prispevke za obvezno zdravstveno zavarovanje in z njimi povezanih neplačanih prihodkov ter nerazporejenih plačil dajatev, za katere je evidence vodila Finančna uprava Republike Slovenije, in izrek mnenja o pravilnosti poslovanja zavoda v letu 2020.

Računsko sodišče je o **računovodskih izkazih zavoda** za leto 2020, z omejitvijo iz prejšnjega odstavka, izreklo pozitivno mnenje, ker meni, da revidirani računovodski izkazi v vseh pomembnih pogledih resnično in pošteno prikazujejo stanje sredstev in obveznosti do virov sredstev zavoda na dan 31. 12. 2020 ter prihodke in odhodke oziroma prejemke in izdatke zavoda za tedaj končano leto.

O **pravilnosti poslovanja zavoda** v letu 2020 je računsko sodišče izreklo mnenje s pridržkom, ker je ugotovilo, da zavod kljub določilom Zakona o zdravstvenem varstvu in zdravstvenem zavarovanju ni odločal o pravici zavarovanih oseb do skupinske obnovitvene rehabilitacije v upravnem postopku, temveč je pristojnost za odločanje prenesel na organizatorje skupinske obnovitvene rehabilitacije. V pogodbah o izvajanju programa zdravstvenih storitev zavod ni določil zmogljivosti, raziskav in drugih projektov, potrebnih za izvajanje dogovorjenega programa, v končnem obračunu za leto 2020 je izvajalcem nekatere storitve obračunal v nasprotju z merili iz Splošnega dogovora za pogodbeno leto 2020 ter izvajalcem priznal več oziroma manj zdravstvenih storitev, kot so bile opravljene v letu 2020, ter ni začel izvajati analiz, ki jih je določal Splošni dogovor za pogodbeno leto 2020. Računsko sodišče je ugotovilo tudi, da je zavod izdajal odločbe o priznanju pravice do povračila stroškov specialističnega in bolnišničnega zdravljenja ter nabave medicinskih pripomočkov in zdravil v tujini več kot 2 meseca po prejemu vlog ter izplačeval ostala povračila stroškov opravljenih zdravstvenih storitev in nabavljenih medicinskih pripomočkov v Sloveniji, ki niso temeljila na izdani odločbi v upravnem postopku in so bila izplačana pred izdajo obvestila o povračilu stroškov, kar ni bilo v skladu z Zakonom o splošnem upravnem postopku. Pri izbiri izvajalcev storitev v vrednosti najmanj 199.340 EUR zavod ni ravnal v skladu s predpisi o javnem naročanju. Zavod tudi ni ravnal v skladu z Zakonom o sistemu plač v javnem sektorju, ker je javno uslužbenko ob premestitvi uvrstil v previsok plačni razred in ji zato izplačal za 739 EUR višjo plačo, javni uslužbenki ob premestitvi določil prenizek plačni razred in ji zato izplačal 2.335 EUR premalo plače, 11 javnim uslužbencem izplačal preveč dodatka za stalno pripravljenost in javni uslužbenki neupravičeno izplačal položajni dodatek v znesku 363 EUR. Poleg tega je zavod v nasprotju z Zakonom o delovnih razmerjih javni uslužbenki zaposlil brez javne objave ter v nasprotju z Zakonom o javnih uslužbencih javnim uslužbencem zagotavljal pravice v večjem obsegu, kot je to določeno z zakonom, podzakonskim predpisom ali s kolektivno pogodbo, in s tem obremenil javna sredstva v skupnem znesku 20.189 EUR.

Zavod je nepravilnosti odpravil med revizijo, računsko sodišče **odzivnega poročila ni zahtevalo.**

Ljubljana, 30. novembra 2022